擬古
作者：沈與求
朝代：宋

paragraphs: 日月雙高懸，朝昏自升沈。
有如轉轆轤，引絙環相尋。
而我生其間，所閲幾古今。
爾來三十年，又作裘氏吟。
眠飯寄編簡，此身疑白蟫。
皇皇走四方，誰是真知音。
語欲離舌本，退縮翻如瘖。
涉世聊爾耳，依阿亦何心。
託質既巳迂，自謂百鍊金。
恥作渭水鈎，寧爲太阿鐔。
用捨安所之，齒髪忽已侵。
日月不我留，潸然涕盈襟。